اسہ وٕنہ ہۅنجہ اسۍ شیرِ أکس اکھ لاگو پوش بتھۍ وۅشلاوو تن شیٚہلاوو بونٮ۪ن تل یم شعر چھہ زوٗدار شبیہن منز بوزن وٲلس ونن وٲلس سٍتۍ تُلتھ نوان، أکس عجیب روبہ خانس منز واتناوان، تہٕ أچھ گاش تہٕ خوشبۅے سرنکۍ حٮ۪س آوراونس سٍتھ تن شیٚہلاونچ کل کڈان۔ اکھ کتھ چھےٚ شاید یہ زِ یہ شٲعر چھنہ صرف پیکر تراشی ہند فن مۅلناونہ خٲطرٕ یہ مرژٕگری کران، حالانکہ رٕژ شٲعری کیُت چھہ سُہ تہ اکھ شٲعرانہ کمال۔ "صورت خانہ" چھہ زیادٕ پہن شعری کردارن ہنز یا کنہ واقعچ کانہہ کٲفیت باونہٕ مۅکھہٕ کتھ صرف پیکرن ہنز زبٲنۍ کران۔ اتہ چھہ زندگی ہندۍ فلسفیانہ پزر تہٕ شٲعرۍ ہنز نزاکت رلان۔ قٲضۍ صٲبنۍ لفظ چھہ زیادٕ پہن دۅہ دشۍ ورتاونکۍ کٲشرۍ لفظ مگر یمے چھہ شبیہہ تہٕ استعارٕ بنان۔ تہند استعارٕ چھہ کنہ اۆگُن، کنہ دۆگن، تہٕ کنہ واریاہ گۆن آسان۔ یم استعارٕ چھہ تتھہٕ کنہ اکھ أکس سٍتۍ وٲٹھتھ آسان زِ وازٕ محمودن "کتنس ابسن ور دِمہ یو" چھہ یاد پٮ۪وان۔ سنتھ پرو تہٕ" کتھ " ، پٮ۪ٹھۍ ونۍ پرو تہ "کتھہ ہنا"۔ قاضی چھہ حسابہٕ کہ علمک بوٚڈ وۅستاد بنتھ ینورسٹی ہنز ہیرن پھرۍ پھرۍ کھسان تہٕ وسان، پننہ علمہ کس روحس چھہ وٲتتھ، مگر تمہ چن لبن ہند روغن چھس نہ لاران[1]۔ اۆند پۆکھ چھہ خابک، شعر چھہ بالہ کۅلہ ہندۍ پٲٹھۍ روان تہٕ سۆدرٕ کھۅنہ پٲٹھۍ سوٚن۔ یندرازنہ دربارک یہ سوز بوزنہ باپتھ چھہِ کن گۅڈٕ خٲلی کرنۍ، تکیازِ یہ سوز چھہ سانہ رٮ۪واتک انگ ٲستھ تہ نۆو۔ یہ شٲعری پرنہ تہٕ امیُک رنگ چھاونہٕ خٲطرٕ چھہ واریا کینہ تۯٲوتھ، مشرٲوتھ تہ منسٲوتھ أمس شٲعرٕ سندِ کۅنگہ قہوُک "نشہ کرن" پٮ۪وان۔ دپان چھہ: مٮ۪ون دل رنگہ مۆت چھہ موصم شُر چٲنۍ یاداؤری چھےٚ سبز الاو یہ رنگہ مۆت شُر چھہ پرون یاد پٮ۪تھ راوان، نۆو وچھتھ راوان، سونچتھ راوان، رٲوتھ راوان، تہٕ لٔبتھ راوان، تہ راونہٕ کس اتھ سفرس منز أتی اسان تہ أتی ودان۔ یہ چھہ مزازٕ کنۍ بوزۍتو شٲعر۔ مگر مےٚ ہیٚوت فلسفہ دگن، یہ شٲعر چھنہ فلسفہ دگان۔ سہ چھہ خاب ہاوان: گۅڈہ ییٚتہ گاہ پٮ۪و افتابُک تتہ چُھس لر تۯٲوتھ سونچن تتہ چھنہٕ شۆنگتھ ، لر تۯٲوتھ چھہ سونچان، شایدسونچان سون سفر کتہ پٮ۪ٹھہ گو شروع۔ توے چھہ زندگی ہند آگُر، افتاب پھرۍ پھرۍ وشینرک تہ راحتک استعارٕ بنان۔ شٲعر چھہ تاپھ ﴿گاش، وشنیر﴾ سورُے ژٕہتھ یژہاں نیُن: نٲگنہ بۆٹھ پۆت ہردک تاپھ پانو کوتاہ وہراوتھ ناگہ بٹھس پٮ۪ٹھ ہردک مزم مزم تاپھ چھاون چھہ سون اکھ خاص طمع، مگر یہ "پانو کوتاہ وہراوتھ " ! کل بل چھہ یم تۯےٚ لفظ،یمے چھہ سمُت کرتھ اکھ زوٗدار، سہل، سادٕ تہ روان، تہ نٮ۪رل کتھ بنان۔ ووںۍ اگر یہ تاپھ، یہ گاش نصیبہ آسہ نہ، تیٚلہ چھہ وقتک بیاکھ پاس انہ گۆٹ۔ انہ گٹس منز چھہ انسان وٹنہ یوان، کھوژان۔ کھوژان کتھ چھہ، تتھ ہیکہ نہ زٮ۪و دِتھ، مگر پھۯٹۍ چھہ گژھان۔ یہ چھہ سون تہ تجربہ، مگر شٲعر ییٚلہ اتھ خوفس باوتھ کرِ، سُہ چھہ ونان: عجٲیبات چھہ انہ گۆٹ یتھُے چھہ دۅہ لوسان یہ میون کُٹھ تہ بہٕ دوشوے چھہ اکھ أکس کھوژان